
Уважаеми дами и господа,

Благодаря Ви за сърдечната покана да бъда гост на тържественото честване на 175-годишнината от създаването на светско образование в Русе.

Да пазиш живи въглените на националната памет е задача отговорна, нелека, понякога неблагодарна. С много любов, такт и търпение близо две столетия учителите от СОУ „Христо Ботев“ изпълняват с доблест своето високопатриотично призвание да учат младите българчета не само на ум и разум, но и на почтеност и морал. В миналото преподаватели и възпитаници са такива имена в българската култура, наука и изкуство като Карел Шкорпил, Луи Айер, Стоян Михайловски, акад. Михаил Арнаудов, проф. Петър Мутафчиев, проф. Боян Пенев, Йордан Йовков, Сава Огнянов. Днес Вашите постижения и награди от авторитетни национални конкурси продължават да правят всички ни горди и уверени в таланта и възможностите на младите българи.  

Приемете най-искрените ми благопожелания за 175-годишния юбилей и моя дълбок поклон за родолюбието и гражданската съвест, с които изпълнявате своята отговорна мисия.

Честит празник!
1 ноември 2013 г.

Росен Плевнелиев

